
Predkladacia správa

V dôsledku rozdelenia Českej a Slovenskej federatívnej republiky na dva samostatné štáty - Slovenskú republiku a Českú republiku - vznikla potreba uzavrieť nové Dohody o spolupráci na hraničných vodách so všetkými susednými štátmi, teda aj s Maďarskom. Rokovania s Maďarskomo príprave novej Dohody, ktorá mala nahradiť doteraz platnú Dohodu medzi vládou Československej socialistickej republiky a vládou Maďarskej ľudovej republiky o úprave vodohospodárskych otázok na hraničných vodách z roku 1976, začali ešte v polovici 90-tych rokov. Vzhľadom na nedoriešenú otázku sporu vo veci Sústavy vodných diel Gabčíkovo-Nagymaros na Medzinárodnom súdnom dvore v Haagu boli aj rokovania o návrhu tejto novej Dohody prerušené.  

Rokovania na úrovni vodohospodárskych expertov o návrhu novej Dohody znovu boli obnovené od roku 2002 až do roku 2004 už aj za účasti všetkých zainteresovaných rezortov, t.j. Ministerstva životného prostredia SR, Ministerstva financií SR, Ministerstva vnútra SR, vtedajšieho Ministerstva dopravy, pôšt a telekomunikácií SR a Ministerstva zahraničných vecí SR zo slovenskej strany a z maďarskej strany za účasti Ministerstva životného prostredia a vodného hospodárstva, Ministerstva financií, Ministerstva vnútra, Ministerstva hospodárstva a dopravy, Ministerstva zahraničných vecí a Ministerstva spravodlivosti. 

V dôsledku nových legislatívnych zmien vyplývajúcich okrem iného z ustanovení Smernice 2000/60/ES Európskeho parlamentu a Rady z 23. októbra 2000, ktorou sa ustanovuje rámec pôsobnosti pre opatrenia spoločenstva v oblasti vodného hospodárstva (ďalej len „Rámcová smernica o vode – RSV“), ako aj Smernice Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík, (ďalej len „Povodňová smernica“), ktoré ustanovujú nový rámec pôsobnosti spoločenstva v oblasti vodnej politiky, bolo potrebné návrh Dohody opätovne prepracovať a prerokovať.

Návrh novej Dohody zohľadňuje už nové poznatky o spolupráci na slovensko-maďarských hraničných vodách a v plnom rozsahu berie do úvahy a zohľadňuje princípy a ustanovenia najmä Rámcovej smernice o vode – RSV a Povodňovej smernice, ktoré určujú nový rámec pôsobnosti spoločenstva v oblasti vodnej politiky a je v súlade so slovenským právnym poriadkom a taktiež s princípmi a ustanoveniami platných medzinárodných dohovorov, týkajúcich sa vodného hospodárstva, životného prostredia a ochrany prírody, ako aj so záväzkami prevzatými v rámci iných platných medzinárodných zmlúv a dohovorov. 

Maďarská strana prostredníctvom Ministerstva životného prostredia a vodného hospodárstva už predložila návrh Dohody na rokovanie vlády Maďarska. V Maďarsku bolo zverejnené rozhodnutie predsedu vlády č. 34/2005.(IV.23) o poverení na zostavenie „Dohody medzi vládou Slovenskej republiky a vládou Maďarska o spolupráci v spoločných povodiach a na hraničných vodách“. Na základe toho bude na maďarskej strane zriadená medzirezortná komisia oprávnená rokovať o novej Dohode. O zostavení komisie bude slovenská strana informovaná písomnou formou maďarským splnomocnencom.

Uzavretím tejto Dohody bude možné riešiť otázky vodného hospodárstva na hraničných vodách na základe dobrého susedstva a vzájomnej výhodnosti s cieľom racionálneho využívania vôd, ochrany vodných zdrojov a ochrany životného prostredia v súlade so slovenským právnym poriadkom a taktiež s princípmi a ustanoveniami platných medzinárodných dohovorov, týkajúcich sa vodného hospodárstva, životného prostredia a ochrany prírody, ako aj so záväzkami prevzatými v rámci iných platných medzinárodných zmlúv a dohovorov. 

Touto Dohodou nie sú dotknuté práva a záväzky zmluvných strán, ktoré vyplývajú z iných medzinárodných zmlúv, ktorými sú zmluvné strany viazané.

Na záver je potrebné konštatovať, že obidva texty, slovenský aj maďarský, boli identické. Vzhľadom na prebehnuté medzirezortné pripomienkové konanie v Maďarsku, posledné doplňujúce úpravy textov je potrebné opätovne prerokovať. K tomuto účelu bolo zvolané maďarskou stranou mimoriadne rokovanie splnomocnencov vlád, ktoré sa uskutočnilo dňa      20. januára 2016 v Budapešti.    

Nakoľko ide o medzivládnu Dohodu, nie je potrebný súhlas Národnej rady SR na jej uzavretie ani prijatie osobitného zákona.

[bookmark: _GoBack]V prípade ďalších nových zásadných pripomienok by bolo potrebné nanovo otvoriť rokovania medzi Slovenskou republikou a Maďarskom k predmetnej Dohode. 

Predkladaný materiál bude mať pozitívny vplyv na životné prostredie.






























